b'\n_START_ARTICLE_\nV Vojni krajini\n_START_PARAGRAPH_\nV Vojni krajini je povest Josipa Jur\xc4\x8di\xc4\x8da. Delo je iz\xc5\xa1lo v prvem letniku \xc4\x8dasopisa Zora leta 1872.\n_START_SECTION_\nVsebina\n_START_PARAGRAPH_\nPripovedovalec je na slu\xc5\xbebenem potovanju v Zagrebu, kjer ima iz \xc5\xa1tudentovskih \xc4\x8dasov precej znancev. Zve\xc4\x8der v gostilni, kjer je ozra\xc4\x8dje prepojeno s politi\xc4\x8dnimi debatami, sre\xc4\x8da enega od njih. To je dr. Janko V. Z njim ga je spoprijateljila skupna ljubezen do domovine. Pripovedovalca zanima prijateljeva usoda, po dolgem prepri\xc4\x8devanju slednji le spregovori. Prijatelj je po kon\xc4\x8danem \xc5\xa1tudiju delal kot voja\xc5\xa1ki zdravnik v avstrijski vojski, spoznaval je svet in ljudi. Nazadnje je kon\xc4\x8dal v Voja\xc5\xa1ki granici. A danes ne dela ve\xc4\x8d v vojski. Prijatelj pri\xc4\x8dne, da je bil nekaj \xc4\x8dasa sam del romana, dobil je sr\xc4\x8dno in strelno rano. To se je zgodilo v Voja\xc5\xa1ki granici._NEWLINE_Ob prihodu v Granico je bil vesel, da bo spoznal narod, ki je posebno leta 1848 tako veliko vlogo igral v avstrijski zgodovini. \xc5\xbde vozil se je s trgovcem, ki je bil velik domoljub. Tudi njegov stanodajalec, nadlajtnant Savi\xc4\x87, je ljubil domovino in narodno literaturo. Drugi dan po prihodu pripravi ve\xc4\x8derjo na \xc4\x8dast mladega zdravnika, kjer se domenijo za zabavo na tretjo nedeljo. \xc4\x8cas hitro mine. Na zabavo se prijatelj vozi s Savi\xc4\x87em, gospodi\xc4\x8dno Milano Vukovo in njeno materjo. Prispejo do cerkve, tam se seznani \xc5\xa1e s simpati\xc4\x8dnim Milaninim o\xc4\x8detom, sledi pravoslavni cerkveni obred. Po obredu sledi obed, med katerimi mladeni\xc4\x8d klepeta z Milano in se vanjo zaljubi. Ljubezen bi ji rad \xc5\xbee takoj izpovedal, a mu najprej Savi\xc4\x87 nalaga razne naloge. Ko ji kon\xc4\x8dno posredno omeni svojo \xc5\xbeeljo, \xc5\xbee pridejo drugi, ona mu le na kratko odgovori in da upanje. Mladeni\xc4\x8d je bil vesel, \xc4\x8deprav je Savi\xc4\x87 \xc4\x8duden obraz delal. Po plesu so sledili vino, patriotski govori._NEWLINE_Od tedaj je mladeni\xc4\x8d redno zahajal k Milani. A motila ga je neka nerazlo\xc5\xbeljiva nenaklonjenost najprej Savi\xc4\x87a, nato popa in s\xc4\x8dasoma tudi Milaninega o\xc4\x8deta. Situacijo \xc5\xbeeli popraviti s snubitvijo, vendar Milana vztraja, naj \xc5\xa1e po\xc4\x8daka. Jezen mladeni\xc4\x8d se vrne \xc5\xa1ele naslednji teden, tam najde ve\xc4\x8djo dru\xc5\xbebo, ob mladenki pa mladega trgovca, Savi\xc4\x8devega brata. Poln ljubosumja med razpravo o srbstvu in hrvatstvu vse u\xc5\xbeali in odide domov. Kasneje se \xc5\xbeeli opravi\xc4\x8diti, a ga o\xc4\x8de ne \xc5\xbeeli ve\xc4\x8d videti. Mladenka prosi, naj \xc4\x8daka, naj je ne i\xc5\xa1\xc4\x8de. Prav tako dobi grozilno pismo, naj opusti svoje namere z Milano._NEWLINE_\xc4\x8cez nekaj \xc4\x8dasa je imel opravke v gozdu, od koder se je vra\xc4\x8dal sam. Tam ga sredi no\xc4\x8di zadane strel pu\xc5\xa1ke neznanca. Ko je okreval, je bil Savi\xc4\x87 prestavljen, trgovec je od\xc5\xa1el, Milana je \xc5\xa1la v neko mesto. Zdravnik se nikoli ni povsem pozdravil. Po slovesu s prijateljem, pripovedovalec od njega dobi le \xc5\xa1e eno sporo\xc4\x8dilo, da gre v boj pod Garibaldijem. Pripovedovalec sklepa, da je padel za samoodlo\xc4\x8dbo narodov.'